
PREDGOVOR 


Već odavna osjećala se potreba knjige o geometrijskom crtanju 
u osnovnim školama koja bi sadržavala potrebne crteže s uputama, 
te koja bi bila u skladu sa savremenim zahtjevima, jer su prijašnji 
napuci za geometrijsko crtanje postali manjkavi usljed novih nastav¬ 
nih programa i novih pogleda u pedagogici i potreba u životu. Da 
udovoljim toj potrebi izdajem ovu knjigu sa željom da ona učitelj- 
stvu olakša, makar samo i u skromnoj mjeri i inače težak školski rad. 
Nadam se da će ova knjiga ispuniti svoju zadaću i dobro doći svima 
nastavnicima pri radu u školi. 

U Hodošanu, 18 aprila 1932. 

Đ. R. 


* 









OPĆI DIO 


Geometrijsko crtanje treba u prvom redu da služi geometrijskoj 
obuci, te stoga ono treba da nauči učenike pravilnom prikazivanju 
prostornih oblika, na kojima će se steći i učvrstiti njihovo znanje o 
zakonitosti, mjerenju i proračunavanju tih oblika. Nadalje ono treba 
da nauči učenike upotrebljavati već upoznate geometrijske zakone i 
primjenjivati geometrijske oblike, što je potrebno i pri crtanju neke 
zamišljene ideje, kao i pri crtanju nekog promotrenog i izmjerenog 
predmeta u stanovitom mjerilu. 

Nastavni program od 6-X-1927 g. O. n. br. 45131 propisuje iz 
nauke o geometrijskim oblicima ovo: 

Za III razred: Proširivanje poznavanja geometrijskih likova iz 
početne stvarne nastave: kvadrat, pravougaonik (pravokutnik), romb, 
romboid, trapez, trapezoid, mnogougao i krug, sve s crtanjem i isje- 
canjem hartije (kartona) u raznim razmjerama (mjerilima). 

Za IV razred: a) Pravljenje glavnih geometrijskih oblika prema 
građi koja se može raditi u mjestu škole. — b) Crtanje učionice, 
školske zgrade, školskog dvorišta i vrta, u smanjenom razmeru, izra¬ 
čunavanje ostalih geometrijskih likova koje su djeca upoznala. — 
c) Pojam o zapremini i izračunavanju zapremine kocke. 

K tomu, dodana je u nastavnom programu i napomena: u geome¬ 
trijskim oblicima čuvati se teorije, a pouka u ovoj nauci valja da bude 
skroz očigledna, pa stoga treba izbjegavati pravila i definicije koje 
se slabo mogu primjeniti na potrebe života. I kod ove pouke je naj¬ 
važnije rješavanje praktičnih zadataka iz života. 

Kao što se kod same obuke u geometrijskim oblicima tako se i 
kod geometrijskog crtanja treba čuvati svakog apstraktnog teoreti¬ 
ziranja, Već sve treba da počiva na konkretnim temeljima. Tu treba 
da se primjenjuje načelo: od konkretnog prema apstraktnom. To 
zahtijeva narav same stvari, a i metodika i nastavni program. Toga 
treba da se učitelj strogo drži i da učini obuku što stvarnijom i oči¬ 
glednijom da učenici svaku partiju koja se preduzima prožive tako da 
steknu jasne i stvarne pojmove i pravila koja će im uvijek lako iskrs- 
nuti pred očima kad im to bude potrebno. Treba kod učenika sprije¬ 
čiti verbalizam bez jasnog i stvarnog značenja. Kod svake partije 
koja se ima preduzimati navedeni su u ovoj knjizi predmeti koji 
služe kao konkretna podloga i ishodište za sticanje apstraktnih geo- 

metrijskih pojmova i pravila. To su predmeti iz učenikove blizine, a 
ujedno takovi koji privlače učemkovu pažnju i potiču ga na 1 a . 

Osim ovog načela od konkretnog prema apstraktnom, treba se 
pri cjelokupnom geometrijskom crtanju držati i načela: od lakšega 
k težemu Ispočetka sasvim jednostavni crteži prelaze postepeno 
k težima. U III razredu mjere se razmaci samo u cijelim centimetrima 
a u IV razredu prelazi se na polucentimetre i na milimetre. Tako ude- 
šeno geometrijsko crtanje pokazalo se kao vrlo prikladno za tu dobu 
učenika, a pošto nije preteško, sa sigurnošću može da kod učenika 

razvija osjećaj tačnosti i pravilnosti. 

Slike se redaju prema geometrijskoj gradi koja se uzima po 
nastavnom programu i kojoj geometrijsko crtanje ima u glavnom da 
služi. Niz tako poredanih slika pokazuje tada suvislu cjelinu i tok 
čitavoga rada. Uz geometrijske crteže, nalaze se, kao njihova pri- 
mjena, i crteži raznih predmeta. Ornamenti također se crtaju, ali ne 
oni zastarjeli geometrijski, već oni koje učenici mogu i sami lako 
pronaći, a naginju na narodno ornamentiranje. 

Da se sve ovo može uspješno provesti mora pribor, kojim se uče- 
nici služe kod geometrijskog crtanja, biti valjan. Lošim priborom ne 
bi ni vješt crtač mogao izvesti valjan crtež, a kamoli da bi to mogla 

djeca koja su u crtanju početnici. 

Crtanka treba da je od dobrog bijelog risaćeg, ne previše hra¬ 
pavog, papira. Najzgodniji format je 30X22 cm. Crta se samo na 
jednoj strani lista. Najviše muke, osobito u početku, zadaje učenicima 
crtanje okvira. Taj okvir služi za ishodište mjerenja, te stoga treba 
da ima određenu stalnu veličinu i da je tačno pravokutan. Rub crtanke 
ne može da bude ishodište za mjerenje, jer mnogo puta nije tačno 
pravokutan, a i crtanke se razlikuju u veličini za 1—2 mm, a to mnogo 
smeta tačnosti. Crtanke koje se rabe u osnovnim školama, morale bi 
imati na svakom listu naštampani okvir veličine 26X18 cm. Dijete, 
osobito u početku geometrijskog crtanja, nije dovoljno vješto da 
nacrta tačno veliki okvir i da ga smjesti tačno u sredinu papira. 

Dotle dok u crtankama nema naštampanog okvira, dužan je 
učitelj u tom pomoći učenicima. Najzgodnije je da sam nacrta na 
jednom listu crtanke tačan pravokutni okvir veličine 26X18 cm. Taj 
list stavi tada na zatvorenu učenikovu crtanku i tankim šilom probode 
četiri tačke, vrhove okvira kroz čitavu crtanku. Tako učini i s ostalim 
crtankama. To je dosta da učenici mogu tačno nacrtati okvir koji je 
baza za svaki daljnji rad. 

Samo crtanje obavlja se stanovitim redom. Ponajprije se crta 
okvir. Zatim se odmjeravaju razmaci i povlače pomoćne crte. Tada se 

podebljavaju dijelovi pomoćnih crta i izvlače nove crte koje su za 
crtež potrebne. Nakon toga se geometrijski likovi obilježuju slo¬ 
vima, a ornamenti i ostali crteži se bojadišu. Na koncu se slika opi¬ 
suje: naslovom, rednim brojem, naznakom datuma i potpisom učenika. 

Olovke treba da su tvrdoće br. 3 i tanko zašiljene tako da se 
pomoćne crte mogu sasvim lako i tanko crtati. Na to mora učitelj; 
strogo paziti, jer je učenicima najteže tanko crtati dok se na to ne 
priuče. Ove tanke pomoćne crte ne bi trebalo kasnije iz crteža brisati, 
nego mogu ostati i na gotovoj slici. 

Brisalo se prema tome ne bi trebalo upotrebljavati, osim u slu¬ 
čaju pogrešnog crtanja. Učenike treba uputiti da paze da brisalo što 
manje upotrebljavaju. Sve'pomoćne crte treba da su sasvim tanke da 
se jedva vide, a podebljavaju se i izvlače samo one crte koje pret- 
stavljaju crtež. 

Trokuti i ravnala se obično krivo upotrebljavaju, naime za od¬ 
mjeravanje razmaka. Oni treba da služe samo za povlačenje ravnih 
crta. Trokuti treba da su pravokutni i dugi 30 cm. Centimetarska 
razdioba na njima ne bi bila potrebna. Pravac se crta uvijek samo 
s gornje strane ravnala ili trokuta i to tako, da se olovka povlači 
uvijek samo od lijeva na desno. 

Za odmjeravanje razmaka u geometrijskom crtanju služe po¬ 
sebna mjerila. Drvena su preskupa, pa se zato u osnovnim školama 
upotrebljavaju ona papirnata. To je trak papira dug 30 cm, a širok 
2 cm s naštampanom tačnom razdiobom na centimetre i milimetre. 
Sva mjerenja pri crtanju imaju se vršiti samo takovim papirnatim 
mjerilima koja treba nabaviti s ostalim priborom za crtanje. Učitelj 
može i sam načiniti takova mjerila. Trakove može izrezati od teke 
kojoj su crte tačno 1 cm razmaknute. Takove su bile Bilježnice za 
pismeno vježbanje u V razredu. Za III razred je takovo mjerilo sasvim 
dovoljno, jer se sva mjerenja vrše samo u cijelim centimetrima. Svaki 
učenik dobije po jedan takav trak, a brojke treba da sam napiše. Za 
IV razred mogu se trakovi rezati od milimetarskog papira, kakav se 
može dobiti u knjižarama. Dva, tri arka bila bi dosta za čitav razred. 

Odmjereni razmaci naznačuju se u crtankama tankom, do 2 mm 
dugom crticom, a nipošto tačkom. Na tačnom odmjeravanju, na što 
treba učitelj najstrožije paziti, počiva valjanost čitavog crteža. 

Šestar treba da je valjan. Bolje je da u razredu ima makar samo 
i nekoliko dobrih šestara koji su nešto skuplji, nego da svaki učenik 
ima šestar, kojim se ne može tačno raditi. 

Bojadisanje se ne smije izbaciti iz geometrijskog crtanja. Slike 
koje su za to prikladne, treba da se bojadišu. U III razredu bojadiše 

se suhim bojama, a u IV, po mogućnosti, vodenim (akvarelnim) bo¬ 
jama. Od akvarelnih boja treba izabrati one koje nisu otrovne. Boja- 
disane slike su mnogo življe, te se učenicima vrlo sviđaju, a to se moia 
uvažiti, jer čisto geometrijska građa može lako postati suhoparnom i 
za obuku ubitačnom. 

Pojedine predmete koji su služili kao konkretna podloga za 
geometrijsku obuku, te pojedine likove izrezuju učenici od bojadi- 
sanog papira i priljepljuju u crtanku. Sve što se izrezuje, naznačeno 
je u crtežima ove knjige tako, da je dotični lik sav osjenjen paralel¬ 
nim crticama. Najbolje je da se za izrezivanje upotrebi onakav boja- 
disani papir koji je s naličja gumiran, a dobiva se u knjižarama. U 
tom slučaju ne treba upotrebljavati razna ljepila. Ljepilo od arapske 
gume ne bi se smjelo uopće upotrebljavati, jer se za kišnih dana od 
vlage u zraku ovlaži, pa se mogu lako listovi crtanke s gotovim sli¬ 
kama jedan za drugog prilijepiti. 

Učitelj treba da neprestano nadzire, upućuje i svaku pogrešku 

odmah da ispravlja. 

Kojim će redom učenici crtati sliku treba da učitelj diktuje uce- 
nicima i to jednu radnju za drugom. To je potrebno, jer kad bi se 
učenicima najedanput reklo sve što treba na jednoj slici da lađe i 
kojim redom će to raditi, oni bi to zaboravili. Stoga se čitavo crtanje 
jedne slike raščlani u manje radnje koje se učenicima diktuju, i to 
kad su svi gotovi s jednom radnjom prelazi se na drugu. Učitelj treba 
da navijesti cilj za svaku grupu radnja koju će diktovati da učenici 
unaprijed znadu što se želi time postići. Tako učenici vide kojim se 
načinom dolazi do toga da se nacrta ono što se vidjelo ili zamislilo. 

Svaku radnju koju učitelj diktuje učenicima treba i sam da izvodi 
na školskoj ploči. Ploča se može za taj posao prirediti, tako da se 
nacrta okvir pet puta tako velik kao u crtankama i na taj se okvir 
prenesu razmaci po 5 cm koji će pretstavljati »centimetre«. Da se to 
ne mora uvijek nanovo mjeriti učitelj treba da čavlom načini rupice 
na mjestu tih tačaka duž cijeloga okvira. Te rupice ostaju na ploči 
a nijesu na prvi mah primjetljive i ne smetaju ostalom pisanju. Ujedno 
treba učitelj načiniti i mjerilo. Na njemu će također razmaci po 5 cm 
pretstavljati »centimetre«. 

Na svakoj tabli ove knjige naznačeni su svi razmaci koji se tre¬ 
baju pri crtanju odmjeravati. U crtežu se nalaze između dva paialelna 
pravca dvije strelice s brojkom u sredini. Ta brojka znači koliko centi¬ 
metara treba da iznosi u crtanki razmak između tih paralelnih pravaca. 
Ove strelice i brojke služe zato da učitelj može razmake odmah bez 
mjerenja čitati s table, te se u crtankama ne crtaju. 


POSEBNI DIO 


Tumač crteža 

Za sve table vrijede ove napomene: 

Pomoćne crte nacrtane su tanko, a crte koje pretstavljaju crtež, 
nacrtane su debelo. Razmaci su označeni dvjema strelicama s brojkom 
u sredini koja znači koliko centimetara treba da iznosi taj razmak u 
crtanki. Ove se strelice ne crtaju u crtanku niti se ti brojevi pišu. Mala 
slova oko okvira, a na nekim tablama i unutar okvira, koja služe za 
razjašnjavanje kojim se redom crta slika, također se ne pišu u crtan¬ 
kama. Sva ostala slova, brojke i riječi se pišu. To su velika slova 
kojim se obilježuju likovi, zatim brojke s centrimetrima na zadanim 
dužinama, te riječi i brojke kako se izračunava opseg, površina itd. 
Likovi koji su u crtežima osjenjeni paralelnim crticama, izrezuju se 
od bojadisanog papira i priljepljuju u crtanku. Okvir na svakoj slici 
velik je 26X 18 cm. 

Mnoge slike, koje su prikazane ovdje na jednoj tabli, ne moraju 
jse u crtankama crtati na jednoj strani, već pružaju dovoljno sadržaja 
i za dvije stranice. U tom slučaju moraju se neke mjere promijeniti 
tako da ono što se želi crtati dođe u sredinu papira. Prema sposobno¬ 
stima svojih učenika, učitelj će prosuditi da li je potrebno na poje¬ 
dinoj tabli što pojednostavniti ili ne. Pri tom treba da ima na umu 
da su mnoge, ovdje nacrtane slike, mnogo lakše za crtanje nego se to 
na prvi pogled čini. Učitelj neka ne klone, ako mu učenici ne nacrtaju 
prvu sliku onako kako bi trebalo, već treba da ustraje; s četvrtom 
•Hi petom slikom biće potpunoma zadovoljan. 

Uzorci za III razred 

I abla 1. Vodoravni pravci. Da učenici steknu pojam »vodoravni 
pravac«, što leži u oblasti apstraktnog, moraju najprije promatrati 
konkretne predmete koji će služiti kao ishodište da se dođe do tog 
pojma. Biraju se oni predmeti koji su učenicima blizi i poznati: olovka, 
držalo, čavao, igla, šibica, bič, štap, mač, itd., a kao prelaz k čistomu 
pojmu: ravna žica i šiba. Sve to u ležećem položaju. Kada su učenici 
na taj način došli do pojma vodoravnog pravca, te kada su svoje znanje 
•o tom donekle učvrstili, prelazi se na crtanje. 






10 


Crtanje: Nacrta se okvir na način kako je opisano u općem dijelu. 

— Na lijevoj ac i desnoj bd strani okvira odmjere se odozgo prema 
dolje i naznače crticama ovi razmaci: 4, 3, 3, 2, 2, 2, 2 cm. — Nacrtaju 
se vodoravne pomoćne crte, tako da se spoji svaka crtica na lijevoj 
strani okvira s odgovarajućom crticom na desnoj strani okvira. — Od 
bojadisanog papira izreže se »boja« i prilijepi na najgornju pomoćnu 
crtu. — Isto tako se izreže »olovka« i ona se prilijepi na drugu pomoćnu 
crtu. — Na trećoj pomoćnoj crti ef odmjere se s lijeva na desno i na¬ 
znače crticama razmaci: 2, 3, 2, 7, 2, 8, 2 cm. — Isti se razmaci odmjere 
i na ostalim pomoćnim crtama gh, ij i kl. — Crta se: čavao, igla priba- 
dača, šibica, komadić ravne žice, — bič, mač, sablja, ravna šiba, — i 
četiri vodoravna pravca. 

Tabla 2. Okomiti pravci. Isti predmeti koji su služili da se dođe 
do pojma »vodoravni pravac« mogu se i sada upotrijebiti ali u okomi¬ 
tom položaju. Mnogo ima predmeta koji bi mogli služiti kao kon¬ 
kretna podloga za pojam »pravac«, te bi se jedni mogli upotrijebiti 
kad se obrađuju vodoravni, drugi kad se obrađuju okomiti, a treći 
kad se obrađuju kosi pravci. To bi unijelo u obuku više raznolikosti. 
No bolje je upotrijebiti iste predmete, da učenici vide da su i vodo¬ 
ravni i okomiti i kosi pravci jedno isto t. j. pravci koji se samo razli¬ 
kuju položajem ili smjerom. 

Crtanje: Okvir. — Na lijevoj i desnoj strani okvira odmjere se i 
naznače razmaci: 2, 7, 1, 6, 2 cm. — Povuku se vodoravne pomoćne 
crte. — Na pomoćnim crtama ab i cd odmjere se i naznače razmaci: 
5, 5, 5, 2, 2, 2, 2, 3 cm. — Nacrtaju se okomite pomoćne crte između 
crta ab i cd. — Izrežu se i prilijepe »boja« i »olovka«. — Crtaju se: 
bič, štap, mač, sablja, ravna šiba i pet okomitih pravaca. 

Tabla 3. Kosi pravci. Isti predmeti kao i kod vodoravnih i oko¬ 
mitih pravaca, ali u kosim smjerovima. 

Crtanje: Okvir. — Na lijevoj i desnoj strani okvira odmjere se 
razmaci: 2, 6, 2, 6, 2 cm. — Povuku se vodoravne pomoćne crte. — Na 
svakoj ovoj pomoćnoj crti odmjere se razmaci: 14, 2, 2, 2, 2, 2, 2 cm. 

— Izrežu se »boja« i »olovka« i prilijepe u kosim smjerovima odabra¬ 
nim po volji. — Crtaju se: bič, štap, mač, sablja, ravna šiba i pet kosih 
pravaca. 

Tabla 4. Šiljasti kut. Šiljasti kut ne samo da nalazimo na mnogim 
predmetima izrađenim ljudskom rukom, već ga često susrećemo i u 
prirodi. Sjetimo se samo rašalja! Na njima se vide i šiljasti i tupi 
kutevi. Učenici donesu nekoliko grančica u školu, ili promatraju razne 
oblike rašalja na šetnji. Šiljasti kut nalazimo i na nekim velikim štam¬ 

panim slovima. Školskim velikim šestarom možemo pokazati kako kut 
nastaje i raste razmicanjem njegovih krakova. 

Crtanje: Okvir. — Na lijevoj i desnoj strani okvira odmjere se 
razmaci: 2, 6, 2, 2, 2, 2, 2 cm i povuku vodoravne pomoćne crte. — Od 
bojadisanog papira izreže se donekle stilizovana grančica s rašljicama 
ili s listovima i prilijepi u crtanku. — Na crti ab odmjere se razmaci: 
11, 4, 1, 4, 1, 4, 1 cm. — Na crti cd odmjere se razmaci: 13, 3, 4, I, 4, 

1 cm. — Crtaju se velika štampana slova na kojima se nalazi šiljasti 
kut: V, N, Z. — Na čitavoj pomoćnoj crti ef odmjere se razmaci po 

2 cm. — Isto tako i na pomoćnoj crti gh. — Nacrtaju se okomite po¬ 
moćne crte između crta ef i gh. — Crta se jednostavni ornamenat, 
sastavljen od šiljastih kuteva, kakav dolazi često u narodnom orna- 
mentiranju. 

Tabla 5. Tupi kut. Nalazi se na mnogim predmetima i kao sukut 
šiljastoga kuta, a i sam. Za pokazivanje mogu služiti nožić i škare 
kojim učenici izrezuju bojadisani papir. Otvorimo ih toliko, da čine 
tupi kut. Kasnije načinimo od njih i šiljasti kut te uspoređujemo te 
kuteve. 

Crtanje: Okvir. — Na lijevoj i desnoj strani okvira odmjere se 
razmaci: 9, 4, 4, 1 cm i povuku vodoravne pomoćne crte. — Od bojadi¬ 
sanog papira se izreže »nožić« i »škare« svako od dva dijela. Ti se 
dijelovi prilijepe tako da čine tupi kut. — Na čitavoj pomoćnoj crti 
ab odmjere se razmaci po 2 cm. — Isto tako i na crti cd. — Povuku se 
okomite pomoćne crte između crta ab i cd. — Crta se ornamenat 
sastavljen od tupih kuteva. 

Tabla 6. Pravi kut. Nalazi se na mnogim predmetima kao dio 
trokuta i četverokuta. I šiljasti i tupi i pravi kut bolje je pokazivati na 
onakovim predmetima gdje oni nijesu dijelovi trokuta i četvorokuta 
već su sami za sebe. Zato za pravi kut uzimamo predmete: križ, čekić 
i si. Nalazimo ga i na nekim velikim štampanim slovima. 

Crtanje: Okvir. — Na lijevoj i desnoj strani okvira odmjere se. 
razmaci: 2, 3, 3, 2, 2, 2, 2, 2 cm i povuku vodoravne pomoćne crte. — 
Na pomoćnim crtama ab i cd odmjere se ovi razmaci: 4, 4, 2, 2, 1, 3, 1,. 
3, 1, 3, 2 cm i povuku okomite pomoćne crte između ab i cd. — Izreže 
se »križ« od dva traka papira i prilijepi u crtanku. — Crtaju se velika 
štampana slova: T, L, E, H. — Na pomoćnim crtama ef i gh odmjere 
se razmaci po 2 cm i povuku okomite pomoćne crte. — Crta se orna¬ 
menat koji se može i bojadisati. 

Tabla ?. Kvadrat ili četvorina. Nalazimo ga na raznim predme¬ 
tima. Na pr.: okno prozora, ukrasi na vratima, razni ukrasi na zgra- 










12 


dama i pokućstvu, crepovi na zemljanoj peći, gornja daska kuhinjskog 
stolca ili kvadratnog stola, rupčić, rubac, igra mlin, šahovska daska 
itd. Crtaju se kvadrati raznih veličina i jednostavni ornamenat. 

Crtanje: Okvir. — Na lijevoj i desnoj strani okvira odmjere se 
razmaci: 2, 2, 1, 1, 2, 2, 2, 2, 2, 2 cm i povuku vodoravne pomoćne crte. 
— Na crtama ab i cd odmjere se razmaci: 2, 1, 1, 2, 3, 2, 4, 2, 6, 3 cm 
i povuku okomite pomoćne crte. — Crtaju se kvadrati sa stranicom 
1, 2, 3, 4 i 6 cm. — Na crtama ef i gh odmjere se razmaci po 2 cm 
i povuku okomite pomoćne crte. — Crta, se ornamenat sastavljen, od 
kvadrata. — Ova se slika može i bojadisati. 

Tabla 8. Pravokutnik (uspravljen). Kao što kvadrat tako i pravo¬ 
kutnik pokazuje učitelj na raznim predmetima kojim se služimo u 
životu, a ne na geometrijskim tjelesima koja učenika ne privlače. Za 
pravokutnik naći ćemo mnoštvo predmeta: crtanku, teku, knjigu, plo¬ 
čicu, ploču, okvir slike, razdiobu sati, prozore, vrata, ormar, gornju 
dasku klupe ili stola, zidni kalendar, plakat, razglednicu, razne kutije, 
opeke itd. Slika prikazuje pogled na jedan zid u sobi. Vide se prozor, 
vrata i ormar. 

Crtanje: Okvir. — Na lijevoj i desnoj strani okvira odmjere se 
razmaci: 2, 3, 7, 3, 1, 2 cm i povuku vodoravne pomoćne crte. — Na 
crtama ab i cd odmjere se razmaci 2, 3, 3, 2, 3, 3, 2, 3, 3, 2 cm i po¬ 
vuku okomite pomoćne crte. — Crta se prozor, vrata i ormar. — 
Bojadiše se. 

Tabla 9. Pravokutnik (položen). Na ovoj tabli se crta položeni 
pravokutnik. Slika pretstavlja spomenik. On se crta geometrijski, a 
drveće i trava kraj njega prostoručno. Time dobiva slika više života. 

Crtanje: Okvir. — Na lijevoj i desnoj strani okvira odmjere se 
razmaci 16 i 2 cm i povuče vodoravna pomoćna crta ef. — Na gornjoj 
strani okvira ab i na crti ef odmjere se razmaci: 8, 2, 1, 1,2, 1, 1,2, 
8 cm i povuku okomite pomoćne crte. — Na crtama gh i ij odmjere 
se razmaci: 2, 2, 2, 5, 1, 3, 1 cm i povuku vodoravne pomoćne crte. — 
Crta se spomenik. — Risu se dva drveta, trava i ptice. — Bojadiše se. 

Tabla 10. Romb. Učenicima se pokaže kako od kvadrata postaje 
romb: Načini se oblik kvadrata od letvica ili papirnatih trakova, te se 
dva suprotna vrha stisnu jedan prema drugom. Ako učitelj ima pri 
ruci složivi metar, pokaže to njime. Učenici izrezuju od žutog papira 
taki metar umanjen, čine od njega oblik kvadrata i romba, te će ga 
kasnije prilijepiti u crtanku. Romb se često vidi na ogradama od ple¬ 
tene žice. (Vidi tablu 32). Vidi se također i na mreži, zatim kao ukras 
na vratima ili pokućstvu itd. 

Crtanje: Okvir. — Na gornjoj i donjoj strani okvira odmjere se 
razmaci: 2, 2, 7, 6, 1, 6, 1, 1 cm i povuku okomite pomoćne crte. — 
Na lijevoj strani okvira ac i na pomoćnoj crti ef odmjere se razmaci: 
7 , 5, 6 cm i povuku pomoćne crte gh i ij. — Izreže se umanjen složivi 
metar od četiri traka papira dugih otprilike 6 cm, a širokih 6 mm. Pri- 
Ijepljuje se u crtanke u obliku kvadrata i romba. — Crtaju se rombi, 
tako da se od tačaka A i B odmjere na pomoćnim crtama tačke M, N, 
O, P i R, S, T, U, a zatim se te tačke spoje pravcima. — Na pomoćnim 
crtama kl i mn odmjere se razmaci: 2, 2, 4, 4, 4, 2 cm i povuku vodo¬ 
ravne pomoćne crte. — Crta se ornamenat koji se kasnije i bojadiše. 

Tabla 11. Roinboid. Kako se učenicima pokazalo, da od kvadrata 
nastaje romb, tako im se sada pokaže kako od pravokutnika nastaje 
romboid i to će se najzgodnije učiniti složivim metrom. Romboid nala¬ 
zimo kod ograde na stubama, kod ograde na kojoj su letvice koso 
pribijene, kod koso pisanih rimskih brojaka na pr. III. Stara klupa ili 
okvir slike zna se nagnuti u obliku romboida. 

Crtanje: Okvir. — Na lijevoj i desnoj strani okvira odmjere se 
potrebni, na tabli naznačeni razmaci i povuku vodoravne pomoćne crte 
ef, gh i ij. — Izrezuje se složivi metar u umanjenom mjerilu i prilje- 
pljuje u crtanku u obliku pravokutnika i romboida. — Na crtama gh 
i ij odmjere se razmaci: 10, 14, 2 cm i povuku okomite pomoćne crte. 

— Sad se odmjere potrebni razmaci i povuku pomoćne crte mn i op. 

— Na njima se odmjere tačke A, B, C, D, E, F, G, H i nacrtaju se dva 
romboida. — Odmjere se potrebni razmaci i nacrtaju crte rs i tu. — 
Na crtama rs i tu odmjere se razmaci po 2 cm. — Crta se ornamenat, 
koji se kasnije i bojadiše. 

Tabla 12. Trapez. Oblik trapeza nalazimo kod klupčice, korita, 
kućice za ptice, zidarske žlice, lopate, kuhinjske daske za rezanje mesa, 
lopatice za smeće itd. 

Crtanje: Okvir. — Na lijevoj i desnoj strani okvira odmjere 
se potrebni razmaci i povuku vodoravne pomoćne crte. — Izreže 
se »klupčica«, »korito« i »kućica za ptice« i prilijepe u crtanku. — 
Na crtama cd i ef odmjere se potrebni razmaci, te se nacrtaju one 
dvije okomite crte koje su osi simetrije trapeza ABCD i EFGH. — 
Od tih osi odmjere se tačke A, B, C, D i E, F, G, H i nacrtaju trapezi. 

— Na crtama gh i ij odmjere se potrebni razmaci i crtaju trapezi 
i cvjetni lonac. Da slika bude življa, učenici će cvjetni lonac ukra¬ 
siti narodnim motivima i narisati cvjeće, te sve to lijepo bojadisati. 

Tabla 13. Trapezoid. Kod kamena tučenca, kojim se posipaju 
ceste, nalazimo često da im strane imaju oblik trapezoida. To je- 

svaki nepravilni četverokut. Učenici će lako nacrtati trapezoid, a 
još ga lakše izrezati. Slika na toj tabli prikazuje nacrtani i izrezani 
trapezoid a dolje je nacrtana kamena ograda neke vile. Vanjske 
strane uzidanog kamena u donjem dijelu ograde pokazuju same 
trapezoide. 

Crtanje: Okvir. — Na lijevoj i desnoj strani okvira odmjere 
se potrebni razmaci, te nacrtaju vodoravni pomoćni pravci. — Na 
pravcu ab se nacrta jedan trapezoid ABCD a drugi EFGH izreže i 
prilijepi. Oba, po volji velika. — Na crtama cd i ef odmjere se raz¬ 
maci naznačeni pod crtom ef, te povuku okomiti pomoćni pravci. — 
Odmjeravaju se ostali razmaci i crta se ograda. — Trapezoidiina, 
koji pretstavljaju kamenje, crtaju se oblik i veličina po volji. — 
Na koncu se može i bojadisati. 

Tabla 14. Deltoid. Najpoznatiji predmet na kom se vidi deltoid 
je zmaj kojim se igraju učenici. Zato se na njemu pokazuje oblik 
deltoida i on se izrezuje i priljepljuje u crtanku. Osim toga crta se 
deltoid i ornamenat u kom stilizovani listovi imaju oblik deltoida. 

Crtanje: Okvir. — Na lijevoj i desnoj strani okvira odmjere se 
potrebni razmaci i povuku vodoravne pomoćne crte. — Na gornjoj 
strani okvira i na crti cd odmjere se razmaci i povuče okomita crta 
gh. — Crta se deltoid ABCD tako, da se od tačke E odmjere tačke 
A, B, C, D i iste spoje pravcima. — Izreže se »zmaj« i prilijepi u 
crtanku. Nacrtaju mu se diagonale, rep i konopčić kojim je svezan. 

— Na crtama cd i ef odmjere se razmaci po 2 cm i povuku okomite 
pomoćne crte. — Crta se ornamenat. — Ornamenat se bojadiše. 

Tabla 15. Kružnica i krug. Oblik kružnice nalazimo na velikom 
broju predmeta. Na pr.: razni kotači, obruč, ura, kovani novac, razno 
posuđe, razno voće, plodovi itd. Učenici će izrezati kolica kojima je 
kotač okruglo izrezana daska i loptu. Nacrtaće nekoliko kružnica i na 
njima polumjer, promjer, tetivu itd. Kao primjenu nacrtaće vodenicu. 

Crtanje: Okvir. — Na lijevoj i desnoj strani okvira odmjere se 
potrebni razmaci i povuku vodoravne pomoćne crte. — Izrežu se 
»lopta« i »kolica« i prilijepe u crtanku. Na crti ab i na donjoj strani 
okvira odmjere se potrebni razmaci i povuku okomite pomoćne crte. 

— Crtaju se četiri kružnice i na njima: polumjer, promjer, tetiva, 
tangenta, sekanta, kružni otsječak i isječak. — Odmjere se razmaci i 
povuku pomoćne vodoravne crte za vodenicu. — Crta se vodenica. — 
Bojadiše se vodenica te kružni otsječak i isječak. 

Tabla 16. Trokut. Oblik trokuta nalazi se često na raznim pred¬ 
metima. Trokuti, kojima se učenici služe kod crtanja, najzgodniji su 


15 


da se uzmu kao konkretna podloga. Listovni omot pokazuje također 
trokute. 

Crtanje: Okvir. — Na lijevoj i desnoj strani odmjere se razmaci 
i povuku vodoravne pomoćne crte. — Izrežu se dva »trokuta« i 
»listovni omot« i prilijepe u crtanku. — Na crtama cd i ef odmjere 
se razmaci i povuku okomite pomoćne crte. — Odmjeruju se potrebni 
razmaci i crtaju trokuti: istostraničan, istokračan šiljastokutan, isto¬ 
kračan pravokutan, raznostraničan pravokutan, raznostraničan šiljasto- 
kutan, istokračan tupokutan i raznostraničan tupokutan. 

Tabla 17. Trokut (primjena i opetovanje). Crta se kuća i 
ograda. Pri tom se opetuje prošla građa jer se na slici mogu naći 
mnogi likovi koje su učenici već upoznali. Da slika bude življa, nariše 
se drvo, ptice i trava. 

Crtanje: Okvir. — Odmjeravaju se i povlače vodoravne pomoćne 
crte ab, cd i ef. — Odmjeravaju se i povlače okomite pomoćne crte 
potrebne za kuću. — Krov se konstruira šestarom. — Crtaju se na 
kući: prozori, dimnjak i ostalo. — Crta su ograda. — Riše se drvo, 
trava i ptice. — Bojadiše se. 

Tabla 18. Mnogokut. Crepovi i opeke, kojim se popločava 
hodnik ili kupaonica, pokazuju često razne vrsti mnogokuta. Okvir 
slike, kojem su kutevi odrezani, također je mnogokut. Mnogokut je 
i prerez olovke kako se to vidi s nezarezane strane. Pravilnu konstruk¬ 
ciju mnogokuta učiće učenici u IV razredu. Ovdje crtaju nepravilne 
i simetrične mnogokute. 

Crtanje: Okvir. — Odmjeruju se i povlače vodoravne pomoćne 
crte. — Crta se nepravilni petorokut i šestorokut veličine i oblika po 
volji. — Izrezuje se simetrični sedmorokut, tako da se papir previne i 
najedanput režu simetrične strane. — Odmjeravaju se i povlače oko¬ 
mite pomoćne crte. — Crta se simetrični šestorokut i osmorokut. — 
Može se i bojadisati. 

Tabla 19. Mnogokut (primjena). Nacrtaće se pod popločen 
crepovima u obliku mnogokuta. Zgodnim bojadisanjem poveća se vrlo 
efekt ove slike. 

Crtanje: Okvir. — Odmjeravaju se i povlače crte ab i cd. — 
Odmjeravaju se i povlače četiri okomite crte da se dobiju oba pravo¬ 
kutnika u koje će se crtati mnogokuti. — Odmjeravaju se razmaci po 
1 cm i povlače pomoćne crte za crtanje mnogokuta. — Crtaju se 
mnogokuti. — Bojadiše se. 

Tabla 20. Opetovanje. Treći razred završujemd slikom koju 
djeca uvijek vrlo rado crtaju. Ona pretstavlja školu i crkvu. 

Crtanje: Okvir. — Odmjeri se i povlači vodoravna crta ab. — 
Odmjere se i povlače okomite pomoćne crte: cd, ef, gh, ij, kl i mri. — 
Dalje se redom odmjeravaju i povlače pomoćne crte, te crta škola i 
crkva. — Rišu se jablan i ptice. — Bojadiše se. 


Uzorci za IV razred 

Tabla 21. Pravci. U novom razredu ne počne se odmah novom 
građom, već se malo opetuje da se učenicima povrati prijašnja vje¬ 
ština i učvrsti grada III razreda. Crta se most i ograda, te jednostavni 
ornamenat. 

Crtanje: Okvir. — Odmjere se potrebni razmaci na lijevoj i 
desnoj strani okvira i povuku vodoravne pomoćne crte. — Na crtama 
ab i cd odmjere se potrebni razmaci, te se povuku okomite pomoćne 
crte. — Crta se most, a zatim ograda. — Riše se voda, trava, riba, drvo 
i ptice. — Može se i bojadisati. — Na crtama ef i gh odmjere se raz¬ 
maci po 1 cm i povuku okomite pomoćne crte. — Crta se ornamenat. 

Tabla 22. Kutevi. Crta se ograda i ornamenat i pri tom se ope¬ 
tuju razne vrste kuteva i isti pokazuju na slici. Motiv ornamenta je 
iz narodnog ornamentiranja. 

Crtanje: Okvir. — Na lijevoj i desnoj strani okvira odmjere se 
potrebni razmaci i povuku vodoravne pomoćne crte. — Na crtama 
ab i cd odmjere se potrebni razmaci i povuku okomite pomoćne crte. 
— Crta se ograda. — Na crtama ef i gh odmjere se razmaci po 1 cm 
i povuku okomite pomoćne crte. — Crta se ornamenat. — Bojadiše 
se slika. 

Tabla 23. Kvadrat i pravokutnik. Oba ova lika poznata su uče¬ 
nicima iz ranijih razreda. Ovdje se uči njihova konstrukcija i izraču¬ 
navanje opsega. Konstruiraju se tako da se redom u šestar uzmu za¬ 
dane stranice i odmjere na dva, međusobno okomita pravca. Iz dobi¬ 
venih tačaka opišu se lukovi, koji se sijeku u četvrtom vrhu. Na pr. 
pravokutnik EFGH konstruira se tako da se u šestar uzme zadana 
dužina podnice 4 cm i zabode šestar u tačku E, te lukom odreže tačka 
F na vodoravnoj pomoćnoj crti. Sad se uzme u šestar dužina druge 
zadane stranice 3 cm i odreže lukom tačka H na okomitoj pomoćnoj 
crti. Nato se zabode šestar u tačku F i nacrta luk prema G. Ponovno se 
uzme u šestar 4 cm i zabode se u tačku H, te se opet načini luk prema 
tački G. Gdje se oba ova luka sijeku, tu je tačka G. — Osim crtanja 
učenici i izrezuju kvadrate i pravokutnike raznih veličina i priljepljuju 
u crtanku. 

Crtanje: Okvir. — Odmjere se potrebni razmaci i povuku vodo¬ 
ravne pomoćne crte. — Na gornjoj i donjoj strani okvira odmjeri 
se s lijeve strane 2 cm i povuče okomita pomoćna crta. — Konstruira 
se kvadrat ABCD. — Izračunava mu se opseg. — Izrezuju se kvadrati 
sa stranicama 2 i 3 cm i priljepljuju u crtanku. Ovi se likovi najprije 
konstruiraju na bojadisanom papiru i onda izrezuju. — Konstruira 
se pravokutnik i izračunava mu se opseg. — Izrezuju se dva pravo¬ 
kutnika i priljepljuju u crtanku. — Na crtama ef i gh odmjere se po¬ 
trebni razmaci i povuku okomite pomoćne crte. — Konstruiraju se 
kvadrat i pravokutnik. — Odmjeravaju se razmaci i crta se orna¬ 
menat. — Bojadiše se ornamenat. 

Tabla 24. Romb i romboid. I ovi su likovi poznati otprije, te 
se ovdje samo uči konstrukcija i proračunavanje opsega. Konstruira 
se kao i pravokutnik, samo što se ne odmjere dužine stranica na 
okomite pravce, već na pravce koji zatvoraju šiljasti ili tupi kut. 

Crtanje: Okvir. — Odmjeravaju se i crtaju vodoravne pomoćne 
crte. — Odmjeravaju se i crtaju kose pomoćne crte. — Konstruiraju 
se rombi i romboidi i izračunava im se opseg. — Izrezuje se zastava. 

Tabla 23. Trapez i trapezoid. Konstrukcija trapeza, kao i sva¬ 
kog drugog lika, različna je prema tome koji su elementi zadani. Kod 
istokračnog trapeza ABCD zadane su paralelne stranice i razmak tih 
stranica (visina), stoga treba najprije povući simetralu trapeza, te od 
nje odmjeriti tačke A, B, C i D. Kod istokračnog trapeza 'EFGH za¬ 
dana je osnovka, oba kraka i visina (razmak paralelnih stranica), te 
se najprije nacrta osnovka i šestarom nađe tačka G i H. Trapezi 
IJKL i MNOP nijesu istokračni. Njihova konstrukcija vidi se iz slike. 
Isto se tako vidi i konstrukcija trapezoida RSTU kom su zadane sve 
četiri stranice i nagib stranice RU. 

Crtanje: Okvir. — Odmjeruju se i crtaju vodoravne pomoćne 
crte. — Odmjeruju se i konstruiraju trapezi i trapezoidi. — Konstru¬ 
iraju se i na bojadisanom papiru, te izrezuju i priljepljuju u crtanku. 

Tabla 26. Trokut. Na ovoj tabli prikazana je konstrukcija tro¬ 
kuta, kad su mu zadane sve tri stranice. Posljednja dva mogu se i 
izrezati. 

Crtanje: Okvir. — Odmjeruju se i povlače vodoravne pomoćne 
crte. — Konstruiraju se trokuti. — Izrezuju se i priljepljuju. 

Tabla 27. Trokut (opseg i primjena). 

Crtanje: Način kojim se redom crta slika dostatno je opisan u 
tumaču k pređašnjim tablama, tako da će onaj, koji je to prošao, 
lako naći red kojim se crtaju slike na ovoj i slijedećim tablama. 

Tabla 28. Kružnica i krug. Crta se kružnica kojoj je zadan 
polumjer, zatim promjer. Crtaju se i izrezuju kružnice veličine 
2 , 2'2 cm. Crta se način kako se pokazalo koliki je opseg 

kruga. 

Tabla 29. Mnogokuti. Djeca izrežu jedan nepravilan mnogokut 
i (prilijepe u crtanku. Da nauče konstruirati pravilan šestorokut, vje¬ 
žbaju se najprije da šestarenjem načine zvijezdu. Gornji osmorokut 
konstruiran je tako da se kvadratu povuku dijagonale i simetrale 
stranica. One dijele kružnicu kojoj je središte u središtu kvadrata u 
osam jednakih dijelova, a to služi za crtanje pravilnog osmorokuta. 
Donji osmorokut konstruiran je pomoću kružnice koja ima srediste 
na sjecištu dvaju, međusobno okomitih, pravaca. 

Tabla 30. Opetovanje. Crta se ugao pečkog veza. loje osobito 
zgodno za ženske razrede, ali moraju imati dobre šestare i moraju 
znati točno odmjeravati. Treba da se bojadiše u narodnim bojama. 

Tabla 31. Kvadrat i pravokutnik (površina). Na ovoj se slici 
crta način kako se zorno prikazalo preračunavanje površine kva¬ 
drata i pravokutnika. — Motiv doljnjega ornamenta uzet je iz na¬ 
rodnog ornamentiranja. — Crta se i peć, na kojoj pojedini crepovi 
pokazuju oblik kvadrata i pravokutnika. 

Tabla 32. Romb i romboid (površina). Površina romba i 
romboida jednaka je površini pravokutnika koji s rombom ili 
romboidom ima jednaku osnovku i jednaku visinu. Ovdje se prika¬ 
zuje kako se izračunava ta površina da se lik najprije pretvori u 
pravokutnik. — Doljnja slika prikazuje ogradu na kojoj pletena žica 
čini oblike romba. 

Tabla 33. Trokut, deltoid i trapezoid (površina). Svaki para¬ 
lelogram se može dijagonalom rastaviti u dva jednaka trokuta, a 
prema tome se i svaki trokut, sa sebi jednakim trokutom, može nado¬ 
puniti na paralelogram koji ima s tim trokutom jednaku osnovku i 
jednaku visinu, a dvostruku površinu. Tako se proračunava površina 
trokuta. To se crta na ovoj slici. Ujedno se crta kako se proračunava 
površina deltoida da se nadopuni na pravokutnik dijelovima, koji su 
površinom jednaki samom deltoidu, pa je onda površina deltoida 
polovina površine pravokutnika kom su stranice jednake dijagona¬ 
lama tog deltoida. — Trapezoid se rastavi dijagonalom u dva tro¬ 
kuta, te se izračuna površina svakog pojedinog i zbroji. 

Tabla 34. Trapez i mnogokut (površina). Crta se način kako 
se pretvara trapez u paralelogram ili u trokut da mu se tako izračuna 

površina. — Pravilni mnogokut razdijeli se u jednake trokute, te se 
jednom izračuna površina i pomnoži s brojem trokuta. — Važno je 
da se tačno prikaže izračunavanje površine nepravilnog mnogokuta, 
jer takav oblik obično ima neko zemljište, pa će to učenicima, bu¬ 
dućim ratarima, trebati. Mnogokut se razdijeli jednom dijagonalom 
u dva dijela, a zatim pravcima, koji su međusobno paralelni i oko¬ 
miti na tu dijagonalu, u trokute i trapeze, kojima se tada redom izra¬ 
čunava površina. 

Tabla 35. Krug (površina). Učenici izrežu osmorokut jednim 
ravnim rezom škara, tako, da triput previnu papir. Zatim izrežu 
šesnaestorokut na isti način samo što četiri puta previnu papir. Time 
se pokazuje da već sada taj mnogokut sliči krugu. Podvostručavajući 
broj stranica postaje sve sličniji krugu. Tako se može uzeti da je krug 
pravilni mnogokut od neizmjerno' velikog broja stranica. Kao takav 
mnogokut može se razdijeliti u jednake trokute, a ovi pretvoriti u 
jedan trokut kome je osnovka opseg kruga, a visina polumjer. — 
Motiv, koji je također na toj slici, uzet je iz narodnog ornamentiranja. 

Tabla 36. Tlocrt školske sobe. Izmjeri se školska soba. Mjere, 
ako su nezgodne, nešto se zaokruže. Crta se tlocrt i razmještaj po¬ 
kućstva u umanjenom mjerilu. 

Slova u crtežu znače: k klupa, O ormar, p prozor, P peć, Pl ploča, 
s sanduk za drva, S stol, st stolac, u umivaonik, V vrata. 

Tabla 37. Tlocrt školske zgrade. Tlocrt školske zgrade crta se 
tako da učitelj s učenicima najprije izmjeri i zabilježi sve potrebne 
dimenzije svoje škole. Kasnije se načini slobodnom rukom skica i u 
nju unesu brojke koje su se mjerenjem našle. Po toj skici izrađuje se 
tačan tlocrt u stanovitom mjerilu. Ako je školska zgrada nezgodna za 
crtanje, može se crtati tlocrt zamišljene, idealne školske zgrade. 

Slova u crtežu znače: D dvorište, H hodnik, P pisama, S školska 
soba, U ulica, Z zahod. 

Tabla 38. Tlocrt školskog dvorišta i vrta. Kod crtanja ove 
slike postupa se isto kao i kod crtanja tlocrta školske zgrade. I ovdje 
se može crtati tlocrt idealnog školskog dvorišta i vrta ako vlastito 
dvorište i vrt nijesu za to zgodni. 

Slova znače: B bunar, d drvo, D dvorište, K kućica za vrtlarsko oruđe, 
P pčelinjak, S sjenica, 5 školska zgrada, V vrt, Z zahodi. 

Tabla 39. Tlocrt kuće. Crta se tlocrt kuće onoga tipa kakav se 
gradi u kraju u kom se nalazi škola. Govori se o tom s učenicima, te 

ih se upozori na higijenske i ostale nedostatke koje redovito imaju 
kuće u selu. Raspravi se o tom kako se imaju ti nedostaci ukloniti. 
Tlocrt kog se crta mora pretstavljati takovu kuću kod koje su ti ne¬ 
dostaci uklonjeni. 

Slova znače: D dvorište, H hodnik, K kuhinja, Ko komora sa stu¬ 
bištem na tavan, S soba, U ulica. 

Tabla 40. Opetovanje. Slika pretstavlja spomenik ili kapelicu. 

